จ่อเพิ่มสิทธิประกันพรบ.
คปภ.เดินหน้าศึกษาขยายความคุ้มครองประกัน พ.ร.บ. ครอบคลุมทรัพย์สิน จากปัจจุบันดูแลเฉพาะชีวิตและการบาดเจ็บ
9 ก.พ. 2556

คปภ.เดินหน้าศึกษาขยายความคุ้มครองประกัน พ.ร.บ. ครอบคลุมทรัพย์สิน จากปัจจุบันดูแลเฉพาะชีวิตและการบาดเจ็บ
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มอบหมายให้คณะทำงานร่วมภาครัฐและเอกชนทบทวนการเพิ่มความคุ้มครองความเสียหายของการประกันภัยรถภาคบังคับ (ประกัน พ.ร.บ.) ให้สอดคล้องกับสถานการณ์ที่แท้จริง ซึ่งทาง คปภ.ได้มีโครงการศึกษาวิจัยเกี่ยวกับการพัฒนาระบบประกันภัยตาม พ.ร.บ.คุ้มครองผู้ประสบภัยจากรถ เช่น การขยายความคุ้มครองประเภททรัพย์สิน เพื่อยกระดับให้เทียบเท่ามาตรฐานสากล
ทั้งนี้ ปัจจุบันประกันภัยภาคบังคับนั้นกำหนดอัตราเบี้ยเฉลี่ยสำหรับรถเก๋งปีละ 600 บาท รถจักรยานยนต์ 300 บาท ให้การคุ้มครองกรณีเสียชีวิต 2 แสนบาท กรณีบาดเจ็บคุ้มครองค่ารักษาพยาบาล 5 หมื่นบาท และเงินชดเชยกรณีต้องนอนรับการรักษาพยาบาลที่โรงพยาบาลวันละ 200 บาท ไม่เกิน 20 วัน
นายประเวช กล่าวว่า นอกจากนี้ยังมีการปรับปรุงด้านการประกันภัยรถภาคสมัครใจที่ทางสำนักงาน คปภ.ได้มอบ นโยบายให้สมาคมประกันวินาศภัยไทยไปศึกษาการเปิดเสรีการประกันภัยรถยนต์ในเรื่องอัตราเบี้ยประกันภัยและอัตราค่าคอมมิชชันแล้ว เพื่อให้สะท้อนภาพที่แท้จริงของการดำเนินธุรกิจประกันภัยนั้น 
“ผลการศึกษาคาดว่าจะแล้วเสร็จกลางปี 2556 และจะสามารถใช้เป็นแนวทางวางแผนการดำเนินการที่เป็นขั้นเป็นตอนต่อไปเพื่อให้ธุรกิจประกันได้ปรับตัว” นายประเวช กล่าว